આટલી વાતચીત કાને પડી ત્યાં કેશવ ફરી ગોઠણિયાભેર જમીન પર બેસીને રાયફલ તાકતો મનમાં તાદૃશ્ય થયો. મૂછનાં મોટાં મોટાં થોભિયાં અને રાક્ષસની જેમ વાળથી ઘેઘૂર ગાલોશિયા.કાનની બાલપટ્ટી અને દાઢીની જટાજૂટ ક્યાં એક થયા એની ખબર ન પડે. કેશવની આંખો કેશવની આંખો ન લાગે. કાળા હનુમાન પર સફેદ કોડી ઊંધી ચોડેલી હોય એવું લાગે..એ ગોઠણિયાભેર બેસતો હતો છતાં ગામના બીજા જુવાનિયાઓના માથાં સુધી પહોંચતો હતો. ઊભો થાય તો માથું ખોરડાની વંજી સાથે અથડાય ને બેચાર નળિયાં ખળભળવાનો અવાજ આવે. મારા બેચાર ગોઠિયા કહેતા હતા કે આંદામાન-નિકાબારની કાળા પાણીની જેલનું પાણી કેશવને સદી ગયું હતું. એમાં એ શરીરે આવો વકરી ગયો હતો. કેટલાં બધાં વરસ થયાં એ વાતને પણ! અત્યારે તાવમાં આ વિચાર આવ્યો કે તરત જ આંદામાનના કાળા દરિયાનાં પાણી નજર સામે લોઢાવા માંડ્યા અને એથી માથામાં સણકા આવવા મંડ્યા.કોઇ સંબંધ ખરો એ એકબીજી ચીજને ?